Gruppen ble også på denne etappen delt inn i to lag. Det ene ble ledet av Henning mens Mette ledet det andre. På etappen skulle de være postbud og plukke med seg pakker og postkort fra forskjellige steder underveis som de skulle ha med seg til Tom Stiansen som ventet på dem ved Skånevik Fjordhotell. De skulle følge den gamle postvegen mellom Skjoldstraumen og Skånevik. Det startet med sykling på asfalt, via Vats til Ølen. Derifra måtte de sykle og tidvis trille på skogsbilvei over til Etne. Fra Etne måtte de ta beina fatt over fjellet til Skånevik og mål. Laget til Henning tok ledelsen fra start av og holdt den helt inn til mål. Premien var badestamp, helgrillet lam og overnatting i gapahuk.